Drømtorp

Drømtorp (fra norrønt: Drymbulstorp) er et sted i Nordre Follo kommune, rett øst for Ski sentrum. Her ligger blant annet Drømtorp videregående skole og Ski næringspark.

Etymologi 
Stedsnavnet er avledet fra personnavnet Drymbull, fra norrønt drumbr, en trekubbe (tømmer) og torp som viser til et lite gårdsbruk, eller husmannsplass. Drymbulstorp (Drymbulls lille gårdsbruk) finnes fra skrifter tilbake til 1400-tallet. Formen Drømtorp er funnet i registre fra 1578.

Samferdsel 
Drømtorp hadde tidligere en egen holdeplass på Østfoldbanens østre linje. Holdeplassen ble åpnet i 1932, og ble betjent av lokaltogene mellom Mysen og Skøyen. Holdeplassen ble lagt ned 9. desember 2012 i forbindelse med innføring av ny grunnrutemodell for jernbanetrafikken i østlandsområdet. Stasjonen hadde 44 på/avstigende pr døgn i 2008.

Næringsliv 
På Drømtorp ligger Ski næringspark Drømtorp og annen kontor- og forretningsvirksomhet. I juli 2021 ble det kjent at Aker BioMarine planla å bygge en fabrikk på Drømtorp for å omdanne krill til protein. Fabrikken skal etter planen stå ferdig i slutten av 2022.

Boliger 
Det er lagt ut forslag til detaljregulering til boligutbygging på Drømtorpjordet. Deriblant et nytt boligfeltet, bestående av seks blokker og 30 rekkehus/tomannsboliger, i tillegg til 150 leiligheter.

Skoler 
Drømtorp videregående skole ble etablert i 1967 som Ski yrkesskole for handel og kontor i Kirkeveien i Ski, men flyttet til Drømtorp i 1993 og fikk da sitt nåværende navn. Der skolen på Drømtorp ligger, lå det tidligere en sprengstoffabrikk som ble nedlagt i 1984.

Referanser 

Gårder i Nordre Follo